Man skuldig bevind ná Lephalale-plaasmoordDrs. Werner en Mariette Emslie (Foto: Facebook) Petrus Moyo is Dinsdag in die rondgaande hooggeregshof in Lephalale (Ellisras) in Limpopo skuldig bevind in verband met die moord op dr. Werner Emslie. Maroela Media het berig die 55-jarige Emslie het op 20 September 2017 omstreeks 20:00 buite sy huis op sy plaas buite Lephalale gesit toe vier gewapende mans hom aangeval en doodgeskiet het. Sy vrou Mariëtte (in daardie stadium 55 jaar oud), ŉ algemene praktisyn op die dorp, en die egpaar se dogter Barbara (in daardie stadium 19 jaar oud) is ook aangeval. Mariëtte het ernstige beserings opgedoen. Werner was ŉ geliefde boer en doktor in bedryfsgesondheid. Vier mans, waarvan twee met pistole gewapen was, het Emslie en sy vrou Mariëtte (55), wat ook ŉ dokter is, omstreeks 20:00 op hul plaas in die Afguns-omgewing oorval. Emslie is tydens die aanval doodgeskiet terwyl hy buite sy huis gesit het en sy vrou is in die maag gewond. Die egpaar se dogter Barbara, ŉ student, was ook tydens die voorval in die huis. Sy is nie beseer nie. Die Heritage Protection Group (HPG) het Dinsdag bevestig Moyo is onder andere skuldig bevind op aanklag van moord, poging tot moord op sy vrou en roof met verswarende omstandighede. Moyo sal later gevonnis word. “Dit is ŉ blye dag in HPG-geledere, aangesien ons betrokke was vanaf die begin tot die einde. Geluk ook aan die ondersoekbeampte ao. Osie Oosthuizen van Lephalale en sy span,” het HPG gesê. Moyo, van Zimbabwe, het twee keer uit aanhouding ontsnap, maar is telkens weer aangekeer. Lees alle vorige berigte oor die Emslie-plaasmoord op Maroela Media.